b'\n_START_ARTICLE_\nHuset Stuart\n_START_PARAGRAPH_\nHuset Stuart eller Stewart var et skotsk, og senere britisk, fyrstehus av normannisk opphav. Navnet stammer fra den gamle skotske tittelen High Steward. Maria Stuart tok i bruk den franske skrivem\xc3\xa5ten Stuart da hun bodde i Frankrike. Huset Stuart hersket i Skottland i 336 \xc3\xa5r, fra 1371 til 1707. Etter at Elisabeth I av England, den siste monarken fra huset Tudor, d\xc3\xb8de, kom huset Stuart p\xc3\xa5 tronen ogs\xc3\xa5 i England og Irland, og styrte de tre kongerikene i personalunion mellom 1603 og 1707. I denne perioden kalte herskerne av huset Stuart seg for konger og dronninger av Storbritannia, selv om en stat med dette navnet enda ikke eksisterte. Dronning Anne var den f\xc3\xb8rste monarken som hersket over et forent Storbritannia, fra 1707 til sin d\xc3\xb8d i 1714. Etter hennes d\xc3\xb8d ble huset Stuart etterfulgt av huset Hannover p\xc3\xa5 tronen.\n_START_SECTION_\nBakgrunn\n_START_PARAGRAPH_\nFyrstehusets stamfar var Walter fitz Alan som kom fra det normanniske Eglland, da han rundt 1150 ble utnevnt til Steward of Scotland av kong David I Tittelen tilsvarer major domus eller rikshovmester. Senere ble han gitt tittelen High Steward of Scotland. Fyrstehuset ble grunnlagt av Robert Stewart, 7. High Steward av Skottland da han ble kong Robert II av Skottland._NEWLINE_Slekten arvet ytterligere omr\xc3\xa5de p\xc3\xa5 1600-tallet som dekket hele De britiske \xc3\xb8yer, inkludert konged\xc3\xb8mmet England og konged\xc3\xb8mmet Irland, og opprettholdt ogs\xc3\xa5 et krav p\xc3\xa5 konged\xc3\xb8mmet Frankrike som f\xc3\xb8rst ble oppgitt i moderne tid._NEWLINE_Totalt har 9 monarker fra Stewart styrt over bare Skottland fra 1371 og fram til 1603. Etter dette var det kronenes union under Jakob VI av Skottland og I av England som hadde blitt eldste genealogiske fordringshaver til alle besittelser til det utd\xc3\xb8dde huset Tudor. S\xc3\xa5ledes var det 6 monarker fra Stuart som styrte b\xc3\xa5de England og Skottland foruten ogs\xc3\xa5 Irland (skj\xc3\xb8nt Stuart-tiden ble avbrutt av et interregnum (avbrudd) som varte fra 1649 og fram til 1660 grunnet den engelske borgerkrigen og hvor Oliver Cromwell var den sterke hersker som Lord Protector. I tillegg, ved opprettelsen av Storbritannia etter Acts of Union 1707, som politisk forente England og Skottland, var den f\xc3\xb8rste monark Anne av Storbritannia. Etter hennes d\xc3\xb8d gikk alle besittelser til det tyske huset Hannover under vilk\xc3\xa5rene av Act of Settlement 1701._NEWLINE_I l\xc3\xb8pet av styrene til huset Stewart utviklet Skottland seg fra et relativt fattig og f\xc3\xb8ydalt land til et velst\xc3\xa5ende, rimelig moderne og sentralisert stat. De styrte i l\xc3\xb8pet av en tid i Europas historie som markerte overgangen fra middelalderen og til renessansen. Monarker som Jakob IV var kjent for \xc3\xa5 sponse eksponentene av den nordlige renessanse som eksempelvis poeten Robert Henryson. Han var godt utdannet, og en av de mest spr\xc3\xa5kmektige monarker p\xc3\xa5 De britiske \xc3\xb8yer noensinne da det ble hevdet at han snakket en rekke spr\xc3\xa5k flytende: lavlandsskotsk, skotsk g\xc3\xa6lisk, latin, fransk, tysk, italiensk, flamsk, spansk og dansk. Etter at Stewartene fikk kontroll over hele Storbritannia fortsatte vitenskapen og kunsten \xc3\xa5 bli utviklet; mange av William Shakespeares best kjente skuespill ble forfattet i l\xc3\xb8pet av den jakobinske periode, mens institusjoner Royal Society og Royal Mail ble etablert i l\xc3\xb8pet av styret til Karl II av England.\n_START_SECTION_\nEtymologi\n_START_PARAGRAPH_\nNavnet Stewart er avledet fra den politiske posisjon som tilsvarer en rikshovmester eller guvern\xc3\xb8r. Stewart er avledet fra steward, som igjen er avledet fra angelsaksiske stigweard som er en sammensatt form av stig, \xc2\xabhallhus\xc2\xbb, og weard, \xc2\xabvokter\xc2\xbb, i betydningen \xc2\xabhallens vokter\xc2\xbb. Ordet g\xc3\xa5r igjen i norske ordet stuert._NEWLINE_Det ble opprinnelig ble opprinnelig opptatt som etternavn for familien av Walter Stewart, 3. High Steward av Skottland, som var den tredje medlemmet av familien som holdt denne posisjonen. F\xc3\xb8r dette hadde det ikke v\xc3\xa6rt benyttet et familienavn, men isteden benyttet patronym, etternavn basert p\xc3\xa5 farsnavnet, slik at de f\xc3\xb8rste to High Stewardene var s\xc3\xa5ledes kjent som respektivt FitzAlan og FitzWalter (hvor Fitz betyr s\xc3\xb8nn av)._NEWLINE_I l\xc3\xb8pet av 1500-tallet ble den franske stavem\xc3\xa5ten benyttet av Maria, skottenes dronning, mens hun levde i Frankrike. Hun godkjente endringen for \xc3\xa5 sikre korrekt uttale av den skotske versjonen av navnet Stewart ettersom \xc3\xa5 beholde bokstaven \xc2\xabw\xc2\xbb ville ha gjort det vanskelig for franske talere. Svaringen Stuart ble ogs\xc3\xa5 benyttet av hennes andre ektemann Henry Stuart, lord Darnley, som ogs\xc3\xa5 slektet fra samme familie. Han ble far til Jakob VI av Skottland og I av England, slik at stavingen som Stuart for den britiske kongefamilien kommer offisielt fra ham.'